ПОЛИТИКА КОНКУРЕНЦИЈЕ СРБИЈЕ 


Апстракт

          Аутор у раду посматра и анализира досадашњи развој политике конкуренције Србији и даје препорукe за унапређење ове политике. Циљ рада је давање смерница развоја политике конкуренције Србије. Методи истраживања коришћени у раду јесу индуктивни и дедуктивни метод, метод анализе и синтезе, као и статистички и компаративни метод. Политика конкуренције се посматра као елемент процеса транзиције и основни механизам интензивирања конкуренције. Прогрес политике конкуренције Србије се посматра кроз унапређења учињена у области права конкуренције и јачањe институција - организација које спроводе законе. Резултати политике конкуренције Србије се идентификују и анализирају посредством релеватних међународних индикатора и податaка из извештаја. Закључак аутора у раду јесте да је учињен прогрес политика конкуренције Србије незадовољавајући и да је ова политика неефективна. Речено намеће потребу унапређења домаће политике конкуренције, и то следећа: реконципирање политике сагласно развоју економске мисли, промену приступа и фокуса политике конкуренције ради јачање њене ефективности; сихронизацију политике конкуренције са политикама транзиције, наставак усклађивања домаћег права са европским стандардима, јачање институција за спровођење закона, и бољу промоцију политике конкуренције. 
          Кључне речи: политика конкуренције, право конкуренције, Комисија за заштиту конкуренције,  транзиционе политике.


SERBIAN COMPETITION POLICY


Abstract

          The author observes and analyzes the current development of competition policy in Serbia and gives recommendations for improvement of this policy. The aim of the work is to provide guidance for development of competition policy of Serbia. Methods of the research used in the study are the inductive and deductive method, analysis and synthesis, as well as statistical and comparative method. Competition policy is seen as an element of the transition process and the basic mechanism of intensifying competition. Progress of competition policy Serbia is seen through improvements made in the area of ​​competition law and strengthening institutions - organizations that implement laws. Results of competition policy in Serbia are identified and analyzed through relevant international indicators and data in the reports. The author concludes with the fact that there has been progress in competition policy in Serbia is unsatisfactory and that this policy is ineffective. What is told imposes the need to enhance domestic competition policy, and to the following: redesigning the policy in line with the development of economic thought, a change of approach and the focus of competition policy in order to strengthen its effectiveness; synchronization of competition policy with the policies of transition, continued harmonization of domestic law with European standards, strengthening law enforcement institutions, and better promotion of competition policy.
          Keywords: competition policy, competition law, the Commission for Protection of Competition, transitional politics.

УВОД

          Политика конкуренције представља сет економских политика усмерених на јачање конкуренције и право конкуренције дизајнирано тако да спречи пословне праксе које нарушавају конкуренцију (Penev, Marušić, Mencellari, Milović, Čaušević, Hyseni, 2013, sтр. 14.). Основни циљ политика конкуренције јесте да омогући ефективну конкуренцију, која је предуслов за повећање економске ефикасности, економски раст и раст друштвеног благостања (Стојановић, Радивојевић, Станишић, 2012, стр. 123.). Ефективна конкуренција условљава тржишне субјекте да се понашају на најефикаснији начин. Међутим, овде треба имати у виду чињеницу да свако повећање конкуренције не доводи до повећања економске ефикасности и  благостања. Постоје бројне активности и праксе тржишних субјекта, који лимитирају конкуренцију, а ипак доприносе повећању ефикасности. У питању су, углавном, праксе и активности везане за развој иновација. Ово намеће одређене захтеве у погледу суштине политике конкуренције и њених циљева. Политика конкуренције се, стога, ближе одређује, као сет политика и право у служби интензивирања и заштите конкуренције на начин да не редукују повећање економске ефикасности и благостања (Massimo, 2003, стр. 1). Политика конкуренције, прецизније, има два циља: први, заштита конкуренције од пренаглашене тржишне снаге компанија и злоупотреба које долазе са овом позицијом, и други, подстицање технолошког развоја. Суштина политике конкуренције јесте обезбеђивање баланс између ова два циљева, а све ради повећања ефикасности. (Стојановић, Костић, 2013, стр. 329.). Конкуренција не сме бити интензивирана на рачуна иновација. Сумирајући, политика конкуренције треба да спречи само оно нарушавање конкуренције које доводи до умањења економске ефикасности и благостања.
          Политика конкуренције је основи инструмент изградње конкурентене тржишне привреде. Емпиријска истраживања показују да добро дизајнирана и добро примењена политика конкуренције има значајан позитиван утицај на раст продуктивности привреде (Buccirossi, Ciari, Duso, Spagnolo, Vitale, 2012, стр. 21.). Веза између политике конкуренције и економског раста јесте следећа: ефективна политика конкуренције -> интензивирање конкуренције -> раст ефикасности -> раст привреде. Односно, да би дошло до убрзања раста привреде неопходна је ефективна политика конкуренције.
          Политика конкуренције да би била успешно имплементирана захтева одговарајући нормативни и институционални оквир. Право конкуренције представља битно средство у процесу остварења ефикасне и ефективне политике конкуренције. Прецизније речено, успешно спровођење политике конкуренције као предуслов захтева темељно нормативно регулисање области заштите конкуренције. Успешна политика конкуренције, такође, захтева успостављање адекватних институције - органе и тела којa примењују законе. Односно, овде је од кључног значаја конституисање снажног регулаторног тела - Комисије, која је у потпуности оспособљена и ефективна у заштити конкуренције. Примена права конкуренције је условљена, свакако, и радом судова. Светска искуства говоре да је ефективност политике конкуренције већа у земљама где је примена закона ефикаснија (Buccirossi, Ciari, Duso, Spagnolo, Vitale, 2012, стр. 20.). 
          Политика конкуренције Србије, као један од сегмент процеса транзиције, добија на значају у периоду након 2005. године када је донет Закон о заштити конкуренције и положен темеље за формирање регулаторног тела. Комисија за заштиту конкуренције се формира већ наредне 2006. године. У наредном периоду долази до унапређења законског оквира и јачања капацитета регулаторног тела. Напредак политике конкуренције Србије је умногоме одређен процесом европске интеграције. 
          Политике конкуренције Србије је неефективна, а то је последица кашњења у конституисању и имплементацији ове политике и њеног слабог прогреса. Последице слабости ове политике јесу нарушена конкуренција и недовољан привредни раст. Ово захтева идентификовање спорних тачака домаће политике конкуренције и ограничавајућих фактора интензивирања конкуренције, а све у циљу давање смерница за унапређење и прогрес домаће политике конкуренције, а то аутор у раду чини.


МЕТОДОЛОГИЈА ИСТРАЖИВАЊА

          Методи истраживања коришћени у раду јесу индуктивни и дедуктивни метод, метод анализе и синтезе, затим статистички и компаративни метод. Политика конкуренције Србије се посматра кроз законска унапређења и реформе у области заштите конкуренције, затим, рад институција које спроводе законе, и пратеће транзиционе политике усмерене ка интензивирању конкуренције. Прогрес политике конкуренције Србије се сагледава путем индикатора политике конкуренције из Извештаја о транзицији Европске банке за обнову и развоја. Ефективност политике конкуреције Србије се сагледава путем три индикатора из Извештаја глобалног индекса конкурентности Светског економског форума, и то: први, интензитет локалне конкуренције; други, степен доминације на тржишту; трећи, ефективност антимонополске политике. Бољи увид у карактеристике домаће политике конкуренције даје преглед и анализа структуре отворених случајева повреде конкуренције пред Комисијом за заштиту конкуренције. На крају, детаљно се посматра и анализира структура отворених, закључених и утврђених случајева повреде конкуренције пред Комисијом и судом у циљу дубљег сагледавања и анализе домаће политике конкуренције, те се кроз утврђивање и обрачун односа између излазних и улазних величина сагледава и утврђује релеватност, ефикасност и ефективност политике конкуренције. Овде се користе и обрађују релевантни подаци из Годишњих извештаја о раду Комисије за заштиту конкуренције. Добијени резултати истраживања користе се као основ за давање препорука за унапређење домаће политике конкуренције.

     
 ПОЛИТИКЕ КОНКУРЕНЦИЈЕ КАО ЕЛЕМЕНТ ПРОЦЕСА ТРАНЗИЦИЈЕ

          Политика конкуренције представља кључни елемената успешне транзиције у добро-функционалну тржишну привреду. Одсуство ефективне политике конкуренције резултира појавом монопола и картела који ограничавају раст и развој привреде. Неконтролисана транзиција и приватизација може довести до тога да државни монополи и олигополи буду замењени приватним. Овде на значају добија адекватна политика конкуренције, која одређује и успоставља правила игре на тржишту и интензивира конкуренцију, диктира ток и успех транзиције и пратећих политика, односно ствара услове за развој приватног сектора и убрзање привредног раста. Наравно, треба имати у виду да политика конкуренције представља само једну од бројних транзиционих политика, и да тек њихово здружено дејство и пажљива времска сихронизација примене даје пуне позитивне ефекте. Интензивирање конкуренције је, наиме, условљено већим броје транзиционих политика, и то следећим: политика заштите конкуренције, либерализација, приватизација, политика државне помоћи, реформа инфраструктуре, дерегулација, итд. Кључну улогу у интензивирању конкуренције, свакако, има политика конкуренције, чији је тек успешна примена у позитивној корелацији са степеном конкуренције (Vagliasindi, 2001, стр. 1-3. и 20.). 
          Либерализација цена је предуслов конкуренције ценама, рационалне економске рачунице и, уопште, тржишта. Либерализација спољне трговине представља услов за улазак иностраних фирми на домаће тржиште, и по том основу повећања конкуренције. Суштина либерализација је уклањање ограничења уласка и излака са тржишта, а то по својој природи резултира интезивирањем конкуренције. Може се слободно рећи да спољна либерализација у транзиционим земљама представља основ за значајније интензивирање конкуренције. Политика спољне либерализације се често наводи као замена за политику конкуренције. Емпиријска истраживања показују позитивну корелацију између спољне либерализације и интензитет конкуренције. Овде, међутим, треба бити обазрив са закључком, јер спољнотрговинска либерализација у одсуству ефективне политике конкуренције може довести до тога да домаћи монополи буду замењени монополима у власништву странаца. Ово намеће потребу да се при конципирању политике конкуренције узме у обзир политика либерализације, и обратно.
          Приватизација у основи води повећању конкуренције. Међутим, имајући у виду наслеђе транзиционих земља, где доминирају државни монополи, самостално, приватизација не би довела до повећања конкуренције, пошто би државни монополи путем овог процеса само уступили место приватним монополима. Приватизација се стога не може сматрати довољним условом за интензивирање конкуренције (Vagliasindi, 2001, стр. 3.). Политика конкуренције управо овде има кључну улогу, пошто спречава приватизацију предузећа којом може бити нарушена и смањена конкуренција на тржишту. Приватна предузећа бележе раст ефикасности само у условима интензивне конкуренције. Прецизније, приватизација захтева регулисане тржишне односе и конкурентно тржиште - интензивну конкуренцију да би дала позитивне резултате у погледу повећања економске ефикасности и раста привреде. Приватизације, с друге стране, омогућава доминацију приватног власништва и тржишта, односно редукцију државног власништва и контроле, а то су предуслови конкуренције. Ово су две политике које су међусобно условљене и чврсто спрегнуте.
          Рестриктивна политика државне помоћи има за резултат интензивнију конкуренцију на тржишту. Меко државно ограничење, односно обилато финансирање неефикасних предузећа - губиташа, има за последицу нефер тржишну утакмицу и потискивање конкуренције. Управо зато, промовисање рестриктивне политике државне помоћи и успостављање тврдог буџетског ограничења има за резултат позитивне ефекте: повећања интензитета конкуренције и раста ефикасности и економски раста. 
          Једна од битних ограничења за интензивирање конкуренције у транзиционим земљама јесте неразвијена инфраструктура. Добра и квалитетна путна инфраструктура, и сагласно томе нижи транспортни трошкови, има за последицу интензивнију конкуренцију. Насупрот томе, високи транспортни трошкови резултирају смањењем конкуренције на домаћем тржишту, и то посебно оне која долази са спољном либерализацијом - међународне конкуренције. Предуслов развоја инфраструктуре у транзиционим земљама јесте успех на пољу реформи инфраструткурних делатности, а  суштину реформи овде чини управо увођење конкуренције у инфраструктурне секторе.
          Наведене политике су међусобно допуњујуће када је у питању успостављање функционалне тржишне привреде и интензивирање конкуренције. Ове политике поспешују једна другу, те само у међусобној допуни, а нико самостално, могу да допринесу повећању економске ефикасности и економског благостања. 
          У економској мисли широко је прихваћено становиште да су конкуренција и раст продуктивности у позитивној корелацији (ОЕЦД, 2014, стр. 3-5.). Истраживања говоре, ефективна политика конкуренције је у позитивној корелацији са интензитетом конкуренције, односно растом продуктивности и економским растом (ОЕЦД, 2014, стр. 15-17.). Међутим, ово запажање не може бити прихваћено без дискусије за земље у транзицији. Емпиријске студије показују да стопа раста бруто друштвеног производа и транзициони индекс политике конкуренције (ЕБРД индикатор) имају негативну корелацију (Лабус, 2008, стр. 195.). Објашњење јесте да транзиција бива праћена рецесијом у краћем року услед дезорганизације и дејства наслеђених структура да би касније по успостављању адекватне тржишне структуре дошло до убрзања економског раста. Закључак је да позитивни ефекти политике конкуренције на привредни раст долазе са одређеним кашњењем и на дуже стазе (Лабус, 2008, стр. 201. и 204.). 
          Утицај политике конкуренције на интензивирање конкуренције и привредни раста је зависан од ефективности политике конкуренције. Ефективна имплементација политике конкуренције је, иначе, веома тешка и захтева висок ниво знања и искуства. Поврх тога, наслеђена тржишна структура и услови у транзиционим земљама су такви да значајно отежавају примену политике конкуренције у поређењу са напредним тржишним економијама. Изражене улазне и излазне баријере на тржиштима, концетрисана тржишта, доминација државног власништва, снажна државна контрола, као пратећи елементи транзиционих привреда, ограничавају интезивирање конкуренције и подстичу антиконкурентно понашање. Управо овде на значају добијају друге наведене политике транзиције, које отварају простор за ефективну примену политике конкуренције. Искуство транзиционих земаља указује да политика конкуренције ступа на снагу у другој фази процеса транзиције, и то након спровођења либерализације, стабилизације и приватизације, које чине прву фазу овог процеса. 
          Ефективност политике конкуренције је условљена институционалним оквиром, односно правним оквиром. Успешна имплементација политике конкуренције захтева темељно нормативно регулисање области заштите конкуренције и постојање снажних -независних институција - организација за спровођење закона. Искуство транзиционих замаља говори да је увођење и прилагођавање права конкуренције и успостављање регулаторних тела и агенција релативно лако, али да је оспособљавање датих агенција да раде ефективно знатно теже (European Bank for Reconstruction and Development, 2014, p. 100.). Ово је посебно случај у транзиционим земљама Југоисточне Европе, где адекватан регулаторни оквир за заштиту конкуренције постоји, али је примена закона слаба. Наравно, разлог томе јесте неразвијеност институција које спроводе законе. 
          Успех политике конкуренције у једном броју транзиционих земаљама условљен је спољним фактором: Европском унијом и процесом европских интеграција. Процес европских интеграција, наиме, има снажан утицај на динамику и успех транзиције и политике конкуренције, с обзиром да чланство у Европској унији захтева као предуслов функционалну тржишну привреду и развијене тржишне институције, односно ефективну политику конкуренције. Политика и право конкуренције Европске уније јесу узор за дизајнирање политика конкуренције земаља у транзицији. Искуство земаља у транзицији - ЕУ кандидата говори да земље, које су оствариле већи напредак на пољу европских интеграција, бележе већи прогрес транзиције и политике конкуренције (European Bank for Reconstruction and Development, 2001, стр. 25.). 
         

ПОЛИТИКА КОНКУРЕНЦИЈЕ У СРБИЈИ

          Политика конкуренције у Србији током 90-их година прошлог века постоји само у рудименталном облику као идеја и најава у склопу програма транзиције. Изостајање тржишних реформи услед снажне политичко-економске кризе резултира изостајањем конципирања и имплемантације политике конкуренције. Наравно, одређени напредак у погледу заштите конкуренције долази са системско-нормативном реформом из 1996-1997. године и доношењем Антимонополског закона. Међутим, примена закона изостаје услед законских и институционалних мањкавости система заштите конкуренције, као и услед конзервације наслеђене привредне структуре, јаког утицаја државе на привреду, затворености земље, институционалног вакума итд.
          Први закон који директно регулише област заштите конкуренције у Србији јесте Антимонополски закон из 1996. године. Овим законом су одређена два основна облика тржишног понашања којима се нарушава конкуренција: забрана злоупотребе доминантног положаја и монополистички споразуми, с тим што изостаје трећи облик нарушавања конкуренције - концетрација предузећа (Вукадиновић, 2006, стр. 14-15.). Закон, дакле, не познаје контролу концетрација. Наравно, закон садржи и бројне друге мањкавости. Доминантан положај предузећа на тржишту није јасно дефинисан. Закон не познаје категорију баријера уласка и изласка из гране, нити категорију релевантног тржишта. Област монополских (картелских) споразума је несређно одређена. Монополски споразуми нису унапред кажњиви, већ се то накнадно утврђује зависно од последица по конкуренцију. Штавише, закон не прави разлику између хоризонталних и вертикалних споразума, иако они имају различити степен штетности (Беговић, Буквић, Мијатовић, Пауновић, Сепи, Хибер, 2002, стр. 15-17.). 
          Антимонополска комисија, сагласно Антимонополском закону, оснива се у оквиру Министарства економије и спољне трговине 1997. године. Међутим, ова комисија, иако одговорна за спрођење закона, нема потребну снагу у пракси, те примена закона изостаје. Базичне слабости ове агенције јесту њена недовољна независности, слаба транспарентност у раду и превелика дискрециона овлашћења (Penev, Marušić, Mencellari, Milović, Čaušević, Hyseni, 2013, стр. 130).
          Политика конкуренције Србије у периоду након 2000. године је директно условљена интензивирањем два процеса кроз које земља и њена привреда пролазе, и то: први, транзиција економије у тржишну привреду и други, интеграцијa земље у Европску унију. Политика конкуренције, као базични елемент транзиције, долази након заживљавања других реформи: либерализације, приватизације и стабилизације. Изградња модерне политике конкуренције у Србији започиње нормативним прилагођавањем 2005. године, и интензивира се у наредним годинама кроз успостављање и јачање институција за спровођење закона и реформу самог закона. Процес европских интеграција има посебна утицај на развој ове политике. Усклађивање законодавства у области конкуренције Србије са правом Европске уније, изградња снажних институција и ефективна примена закона јесту предуслови чланства у Унији. Србија је, наиме, условљана кроз процес европских интеграција да изврши прилагођавања у погледу политике и права конкуренције. Потписивање Споразума о стабилизацији и придруживању 2008. године и добијање статуса кандидата за чланство у Унију 2013. године јасан су знак и мера прогреса и прилагођавања у области политике конкуренције Србије са захтевима које намећу европске интеграција.      
          Почетак развоја модерне политике и права конкуренције Србије учињена је доношењем Закона о заштити конкуренције септембра 2005. године (Службени гласник РС, бр. 79/05) и почетком рада Комисије за заштиту конкуренције маја 2006. године. 
          Закон о заштити конкуренције из 2005. године прецизира сва три случајева нарушавања конкуренције на тржишту: забрањени споразуми (картели), злоупотреба доминатног положаја и концетрације. У случају картела Закон прави разлику између хоризонталних и вертикалних споразума. Злоупотреба доминатног положаја се одређује као коришћење већ постојећег доминанте позиције на начин који наговештава нефер размену. Реализација концетрације захтева претходно одобрење и при томе испуњење услова у смислу да концетрација не нарушава конкуренцију. Закон, такође, предвиђа оштре санкције у случају нарушавања конкуренције. Овим законом је остварен напредан ниво хармонизације са правом конкуренције Европске уније.  
          Комисија за заштиту конкуренције сагласно Закону о заштити конкуренције одређена је као независна институција одговорна за спровођење закона. Прецизније, Комисија је одговорна за спречавање и кажњавање забрањених споразума и злоупотребе доминатне позиције и контролу концетрација. У прва два случаја Комисија делује једино када постоји дисторзија тржишта, док у трећем случају делује превентивно. Комисија, међутим, није способна да самостално надгледа понашање тржишних субјекта, већ једино делује ако постоји захтев (Пенев, Филиповић, 2008, стр. 137.). Транспаретност рада Комисије је повећана издавања израштаја о свом раду.
          Закон о заштити конкуренције, иако представља значајан позитиван помак у области регулације конкуренције, има бројне недостатке, и то: непримењиве казнене одредбе, мала овлашћења Комисије при изрицању казни, ниско постављен праг прихода за пријављивање концетрације, недовољна независност Комисије, изузеће од примене Закона на лица која се баве делатношћу од општег интереса итд. Недостаци постоје и у погледу дефинисања доминантног положаја и релевантног тржишта (Стојановић, Радивојевић, Станишић, 2012, стр. 125.). Одређење забрањених споразума како хоризонталних тако и вертикалних је непотпуно. Кључни недостака је, свакако, чињеница да закон не регулише питање државне помоћи.
          Закон о заштити конкуренције из 2009. године (Службени гласник РС, бр. 51/09) доноси се у циљу превазилажења недостатака Закона о заштити конкуренције из 2005. године. Побољшања новог закона су следећа: ефикасније санкционисање повреде конкуренције, ефикасније спречавање злоупотребе доминатног положаја, бољи надзора над стварањем концетрација на тржишту, повећање овлашћења Комисије у испитном поступку и приликом кажњавања починиоца, увођење института "Leniency" ради лакшег разоткривања картела, подизање прага прихода за пријаву концетрације, проширење дејства закона на лица која обављају делатности од општег интереса, прецизирање услова за изузимање од забране споразума мањег значаја итд. Међу кључним новинама овог закона је могућност Комисије да сама изриче казне за повреду конкуренције. Недостаци овог закона су: прешироко дефинисани циљеви закона; непрецизно дефинисано релевантно тржиште, лоше одређен доминантан положај, слабо утврђени критеријуми злоупотребе доминантног положаја, кратак рок за испитивање концентрација - три месеца, кратак рок за изрицање и наплату изречене мере повреде конкуренције - три године, лоша регулација финансирања Комисије, увођење таксе на концентрације, итд. Закон о заштити конкуренције и законска решења у области цена, осигурања, царина, јавног сектора, су неусклађени, те имамо сукоб закона. Проблеми постоје у раду и функционисању Комисије за заштиту конкуренције. Прецизније речено, капацитети Комисије су слаби, а независност овог органа је недовољна.  
          Правни оквир заштите конкуренције Србије заокружен је у периоду 2009-2010. године доношењем низа уредби: о појединачном изузећу рестриктивних споразума од забране; о релевантном тржишту; о пријављивању концетрација; о изузећу хоризонталних споразума о специјализацији и истраживању и развоју од забране; о изузећу вертикалних споразума од забране; о висини плаћања као мере заштите конкуренције и процесним пеналима; о смањењу и ослобођењу од плаћања "Leniency program" (Комисија за заштиту конкуренције, 2012, стр. 3).         
          Закон о изменама и допунама Закона о заштити конкуренције донет је октобра 2013. године (Службени гласник РС, бр. 96/2013). Побољшања новог закона су: боља дефиниција доминатног положаја, јасни критеријуми утврђивања доминатног положаја, проширење дефиниције концетрације, унапређење поступка испитивања повреде конкуренције, ефикасније отклањање поремећаја на тржишту изазваних нарушавањем конкуренције, продужен је рок застарелости за одређене мере заштите конкуренције - са три на пет година, прецизирани су рокови за поступање пред Управним судом, итд.  Кључни недостаци овог закона су задржавање ниског прага прихода за пријаву концетрације и непрецизни критеријуми за утврђивање рестриктивних споразума.
          Закон о контроли државне помоћи из 2009. године (Службени гласник РС, бр. 51/2009) представља први од те врсте у земљи из области државне помоћи. Закон прави разлику између дозвољене и недозвољене државне помоћи. Реч је о акту којим се забрањује државна помоћ предузећима када она доводи до нарушавања конкуренције. Сагласно Закону формирана је Агенција за контролу државне помоћи крајем 2009. године, која има задатак да контролише државну помоћ у циљу заштите конкуренције. 
          Велике недостатаке Закона о контроли државне помоћи чине прешироко одређена забрана државне помоћи и непрецизни критеријуми за додељење појединих категорија државне помоћи, а то за резултат има непрезиност при одобрењу државне помоћи и нарушавање конкуренције. Недостаци институционалног оквира контроле државне помоћи су одсуство механизма који би омогућио поштовање прага државне помоћи и правила кумулације помоћи. Проблеми постоје, пре свега, у погледу неефикасности система праћења давања државне помоћи (Европска комисија, 2013, стр. 30.). Затим, предузећа у поступку приватизације и реструктурирања су изузета од примене Закона о контроли државне помоћи. Агенција за контролу државне помоћи има мале надлежности, слабе капацитете за рад, исказује слабу транспарентности у раду и нема независност у односу на Владу, тако да је контрола државне помоћи отежана, а заштита конкуренције слаба (Стојановић, Станишић, Радивојевић, 2013, стр. 86-88.). 


Анализа резултата политике конкуренције

          Политику конкуренције Србије могуће је сагледати кроз транзициони индикатор у области политике конкуренције из Извештаја о транзицији Европске банке за обнову и развој. Оцена прогреса политике конкуренције креће се од 1 до 4+, где оцена 1 подразумева непостојање законoдавства и институција за заштиту конкуренције, док оцена 4+ указује да се ради о земљи која је у области политике конкуренције постигла стандарде и перформансе типичне за развијене тржишне привреде. 
          
          Графикон бр. 1. Прогрес политике конкуренције (ЕБРД Индиктор)
           Извор: European Bank for Reconstruction and Development, 2014а, стр. 99. and 123; 2013б, стр. 112; 2010в, стр. 4; 2009г, стр. 218; 2007д, стр. 184.

          Политика конкуренције Србија је оценом 1 била оцењена све до 2006. године, када је добила оцену 2- и то захваљујући усвајању Закона о заштити конкуренције 2005. године. Прогрес политике конкуренције и оцена 2 у 2007. години долази као резултат оснивања и почетка рада Комисије за заштиту конкуренције 2006. године. Напредак на пољу конкуренције и оцена 2+ 2010. години долази као резултат усвајања новог закона о заштити конкуренције 2009. године и доношења низа подзаконских аката. Подаци из графикона бр. 1 показују да усвајање Закон о изменама и допунама Закона о заштити конкуренције 2013. године не резултира видљивим прогресом политике конкуренције 2014. године. Уочава се, дакле, да нема значајнијег напредкa на пољу политике конкуренције Србије у периоду 2010-2014. године. Србија бележи оцену 2+ (2,3) 2014. године, а то указује да је окончање реформи у области заштите конкуренције на половини пута од жељеног. Узрок томе је касно отпочињање реформских активности на пољу заштите конкуренције, и то тек 2005. године, и одсутво значајнијих реформских помака у задње четри године. Индикативан податка о заостајању Србије у заштити конкуренције јесте да у погледу политике конкуренције напредне транзиционе земље Централне Европе и Балтичке земље бележе оцену 3+ 2013. годинe, док Србија бележи оцену 2+ (European Bank for Reconstruction and Development, 2014, стр. 98).
          Ефективност политике конкуренције Србије могуће је сагледати кроз индикаторе  у области конкуренције у саставу Глобалног индекса конкурентности Светског економског форума, и то: индикатор интензитет локалне конкуренције, индикатор степен доминације на тржишту и индикатор ефективност антимонополске политике. Индикатори се оцењују оценом од 1 до 7, при чему за индикатор интензитет локалне конкуренције оцена 1 означава одсуство интензитета конкуренције, а оцена 7 екстремни интензитет конкуренције. У случају индикатора степен доминације на тржишту, оцена 1 означава доминацију неколико пословних група на тржишту, а оцена 7 присуство бројних фирми на тржишту, тј. мало тржиштно учешће сваке од фирми и одсуство доминантног учесника. И на крају, индикатор ефективност антимонополске политике са оценом 1 говори о одсуству промоције и подршке конкуренцији, а оцена 7 о ефективној промоцији и унапређењу конкуренције на тржишту.

          Табела бр. 1. Ефективност политике конкуренције
	
	Интензитет локалне конкуренције
	Степен доминације на тржишту
	Ефективност антимонополске политике

	
	Оцена
	Рејтинг
	Оцена
	Рејтинг
	Оцена
	Рејтинг

	2008
	3.7
	128 (134)
	2.6
	131 (133)
	2.6
	129 (133)

	2009
	4.0
	120 (133)
	2.7
	131 (133)
	2.7
	130 (133)

	2010
	3.8
	131 (139)
	2.5
	138 (139)
	2.8
	137 (139)

	2011
	3.6
	136 (142)
	2.5
	139 (144)
	2.8
	137 (142)

	2012
	3.6
	137 (144)
	2.6
	142 (144)
	2.8
	142 (148)

	2013
	3.8
	138 (148)
	2.6
	142 (148)
	3.0
	141 (148)

	2014
	4.2
	128 (144)
	2.8
	136 (144)
	3.3
	126 (144)


          Извор: World Economic Forum, 2014а, стр. 329; 2013б, стр. 335; 2012в, стр. 313; 2011г, стр. 315; 2010д, стр. 295; 2009ђ, стр. 275; 2008е, стр. 295.

          Подаци у табели бр. 1. указују да је интензитет локалне конкуренције Србије незадовољавајући - оцена 4.2 у 2014. години, да је домаће тржиште изразито концетрисано и да на њему доминира мањи број играча са великим тржишним учешћем - оцена 2.8 и да је ефективност антимонополске  политике ниска - оцена 3.3. Напредак остварен на пољу ефективности политике конкуренције, интензитета конкуренције и концентрисаности тржишта Србије у периоду 2008-2014. године је недовољан и слаб. Рејтинг Србије на свим пољима индикатора конкуренције сврстава је на најниже могуће позиције, односно међу десет последња места на ранг листи земаља света.         
          Политика конкуренције Србије може да се анализира кроз отворене случајеве могуће повреде конкуренције пред Комисијом за заштиту конкуренције - табела бр. 2. 

          Табела. бр. 2. Преглед покренутих поступака ради утврђивања повреде конкуренције пред Комисијом за заштиту конкуренције
	
	Концетрације
	Злоупотреба доминантног положаја
	Забрањени споразуми 

	
	Број
	%
	Број
	%
	Број
	%

	2006
	56
	70,9
	19
	24,0
	4
	5,1

	2007
	130
	88,4
	13
	8,8
	4
	2,7

	2008
	137
	91,9
	2
	1,3
	10
	6,7

	2009
	116
	73,4
	19
	12,8
	13
	8,8

	2010
	73
	91,2
	3
	3,7
	4
	5,0

	2011
	114
	90,5
	4
	3,2
	8
	6,3

	2012
	105
	84,0
	9
	7,2
	11
	8,8

	2013
	108
	90,7
	6
	5,0
	5
	4,2

	2014
	109
	97,3
	0
	0,0
	3
	2,7

	Укупно 
	948
	87,4
	75
	6,9
	62
	5,7


          Извор: Комисија за заштиту конкуренције, 2015а, стр. 126; 2014б, стр. 98; 2013в, стр. 12. и 41; 2012г, стр. 13, 22. и 31; 2011д, стр. 72.; 2010ђ, стр. 19; 2009е, стр. 4, 10. и 14; 2008ж, стр. 64; 2007з, стр. 11, 13. и 18.
 
          На основу податак из табeлe бр. 2 уочавамо да по броју покренутих поступака пред Комисијом прво место заузимају случајеви концетрације (87,4%.), док значајно мање случајеви злоупотребе доминатног положаја (6,9%.) и забрањени споразуми (5,7%) у периоду 2006-2014. године. Разлог великог броја захтева за одобрење концетрација се налази у ниско постављеној лествици прихода као услова за пријаву концетрације, тако да велики број концетрација подпада под надлежност Комисије. Доношење Закона о заштити конкуренције из 2009. године и постављање прага пријаве концетрације на вишем нивоу резултира само минималним смањењем броја пријављених случајева концетрација, тако да имамо наставак пријаве великог броја концетрација. С друге стране, мали број иницираних поступака за утврђивање случајева злоупотребе доминатног положаја и забрањених споразума указује на пропусте у заштити конкуренције, односно слабу детекцију повреда конкуренције. На основу података из табеле бр. 2. види се да усвајање Закона о заштити конкуренције 2009. године нема битнији утицај на повећање броја уочених-детектованих случајева злоупотребе доминатног положаја и забрањених споразума пред Комисијом.  
          Сагледавање ефективности и ефикасности политике конкуренције Србије захтева детаљан преглед обрађених предмета, спроведних испитних поступака и утврђених повреда конкуренције пред Комисијом и Судом, а то је изложено у табели бр. 3. 

          Табела бр. 3. Поступци вођени пред Комисијом за заштиту конкуренције и Судом
	Забрањени споразуми
	Отворени случајеви пред Комисијом
	Обрађени случајеви пред Комисијом
	Спроведен испитни поступак пред Комисијом
	Утврђена повреда конкуренције пред Комисијом
	Обрађени случајеви пред Судом
	Утврђена повреда конкуренције пред Судом
	Утврђена повреда конкуренције Суд/Комисија (у %)

	2006
	4
	2
	1
	0
	-
	-
	-

	2007
	4
	5
	1
	1
	0
	-
	-

	2008
	10
	2
	2
	2
	1
	0
	-

	2009
	13
	7
	4
	4
	1
	0
	-

	2010
	4
	4
	4
	3
	4
	1
	25,0%

	2011
	8
	7
	7
	6
	6
	4
	66,6%

	2012
	11
	7
	4
	4
	4
	2
	50,0%

	2013
	5
	4
	2
	2
	2
	0
	50,0%

	2014
	3
	0
	0
	-
	0
	-
	-

	Укупно
	62
	38
	25
	22
	18
	7
	38,8%

	Злоупотреба доминантног положаја
	Отворени случајеви пред Комисијом
	Обрађени случајеви пред Комисијом
	Спроведен испитни поступак пред Комисијом
	Утврђена повреда конкуренције пред Комисијом
	Обрађени случајеви пред Судом
	Утврђена повреда конкуренције пред Судом
	Утврђена повреда конкуренције Суд/Комисија (у %)

	2006
	19
	14
	5
	0
	-
	-
	-

	2007
	13
	7
	2
	2
	0
	-
	-

	2008
	2
	2
	2
	2
	2
	0
	-

	2009
	19
	19
	2
	2
	0
	-
	-

	2010
	3
	3
	3
	2
	3
	1
	33,3%

	2011
	4
	1
	1
	1
	1
	1
	100%

	2012
	9
	5
	4
	4
	3
	3
	100%

	2013
	6
	0
	0
	0
	0
	-
	-

	2014
	0
	5
	1
	1
	2
	1
	50,0%

	Укупно
	75
	56
	20
	13
	11
	6
	54,5%

	Концетрације
	Отворени случајеви пред Комисијом
	Обрађени случајеви пред Комисијом
	Спроведен испитни поступак пред Комисијом
	Утврђена повреда конкуренције пред Комисијом
	Обрађени случајеви пред Судом
	Утврђена повреда конкуренције пред Судом
	Утврђена повреда конкуренције Суд/Комисија (у %)

	2006
	57
	47
	3
	1
	-
	-
	-

	2007
	130
	110
	5
	1
	1
	0
	-

	2008
	137
	133
	2
	0
	1
	0
	-

	2009
	116
	115
	3
	0
	0
	-
	-

	2010
	73
	73
	6
	0
	1
	0
	-

	2011
	114
	94
	2
	0
	0
	-
	-

	2012
	105
	105
	3
	1
	0
	-
	-

	2013
	108
	97
	3
	0
	0
	-
	-

	2014
	109
	100
	6
	0
	0
	-
	-

	Укупно
	948
	874
	33
	3
	3
	0
	-


          Извор: Комисија за заштиту конкуренције, 2015а, стр. 22-23, 67, 81. и 126; 2014б, стр. 16, 20-22, 44. и 98; 2013в, стр. 14-18, 58-59. и 95; 2012г, стр. 12-18, 31. и 43-45; 2011д, стр. 12, 15-18, 24-26, и 72; 2010ђ, стр. 19-21, 37. и 44; 2009е, стр. 4-5, 10-14, 32-34; 2008ж, стр. 59-61; 2007з, стр. 12-13. и 17-19. 
          Напомена: Утврђена повреда конкуренције Суд/Комисија уствари представља однос утврђена повреда конкуренције пред Судом/обрађени случајеви повреде конкуренције пред Судом. Разјашњење, обрађени случајеви повреде конкуренције пред Судом представљају, уствари, утврђене повреде конкуренције пред Комисијом које су настале дате године и претходних година, а обрађене су на суду дате године.
         Параметар спроведен испитни поступак пред Комисијом се односи на испитне поступке који су доведени до краја - закључени, а да није дошло до одбијања, обустављања или прекида спровођења поступка.

          У наредном делу рада биђе раматрани и анализирани подаци из табеле бр. 3.
   
                                                                                              Обрађени случајеви
          Ефикасност у раду по предметима (у %) =  ------------------------------- x 100
                                                                                       Отворени случајеви

          Ефикасност Комисије у раду по предметима износи у случају рестриктивних споразума 61,3%, злоупотребе доминатног положаја 74,6%, и концетрација 89,3%.
 
                                                                                    Спроведен испитни поступак
           Учесталост испитног поступка (у %) =     ------------------------------------------ x 100
                                                                                    Обрађени случајеви

         Испитни поступак у случају рестриктивних споразума се спроводи у 65,7% случајева, злоупотребе доминатног положаја 35,7%, и концетрација 3,8% случајева. Индикатор учесталост испитног поступка говори да један значајан број случајева не подлеже економској анализи, јер испитни поступак подразумева спровођење економске анализе. Стање је посебно проблематично у области концетрација, где је чак мање од 5% случајева решано у испитном поступку и применом економске анализе.  
          Комисија за заштиту конкуренције услед малих кадровских и просторних капацитета, слабе опремљености и недостатка финансија није у могућности да спроводи темељене економске анализе и непоходна истраживање ради утврђивања повреде конкуренције. Ристић и Мијушковић истичу да оптерећеност Комисије великим бројем случајeва концетрација приморава је да највећи број предмета одобрава по скраћеном поступку, мимо испитног поступка, дакле без детаљног економског истраживања и анализе. У таквим околностима, када је Комисија принуђена да одобрава концентрације по скраћеном поступку, без квантитативне анализе, значајно се повећава могућност грешке и одобрења концетрације која може да наруши конкуренцију (Ристић, Мијушковић, 2013, стр. 21.). Размере проблема истиче података да је преко 95% случајева концетрација решено по скраћеном поступку.
          Велики број отворених случајева пред Комисијом за заштиту конкуренције наспрам обрађених случајева и спроведених испитних поступака указује на слабу комуникацију између Комисије и праватног сектора, односно на слабу промоцију политике конкуренције. Непостојање смерница и водича за привреднике у погледу могућег нарушавања конкуренције на тржишту и комуникације са Комисијом резултирало је непотребним отварањем већег броја случајева пред Комисијом, а да није дошло до стварне и значајне повреде конкуренције, чиме су непотребно трошени ресурси и пажња овог регулаторног органа, с једне, и привредника, са друге стране.
     
                                                                                           Утврђена повреда пред Судом
     Ефективност политике конкуренције (у %) = ------------------------------------------- x 100
                                                                                   Утврђена повреда пред Комисијом  

          Однос утврђена повреда конкуренције пред Судом/Комисијом је генерално неповољан, с тим што су резултати донекле добри у случају злоупотребе доминантног положаја 54,5%, и лоши у случају рестриктивних споразума 38,8%. Случај концетрација је посебно неповољан, а овде имамо проблем при утврђивању повреде конкуренције у раду саме Комисије, тако да је број случајеве пред Судом незнатан.   
          Посматрајући однос утврђена повреда конкуренција пред Судом/Комисијом, сагласно добијеним подацима из табеле бр. 3, можемо закључити да је утицај политике конкуренције на тржишту Србије веома слаб. Неповољан однос између утврђених повреда конкуренције пред Судом наспрам истог пред Комисијом указује на бројне пропусте како у раду Комисије тако и још више у раду Суда. Велики број случајева је оспорен на Суду из процедуралних разлога, а то је последица неспремности и неискуства Комисије да комуницира са судом и испоштује све потребне процедуре. С друге стране, Суд не поседује потребне компетенције из области економије конкуренције, тако да имамо мали број утврђених повреда конкуренције пред Судом, односно ретко кажњавање починиоца и слабу заштиту конкуренције.
          Посматрано на први поглед и кроз призму отворених и обрађених случајева пред Комисијом стиче се утисак да се Комисија нашироко ангажује на пољу концетрација, док занемарује област картела и злоупотребу доминатног положаја. Међутим, ако погледамо утврђене случајеве повреде конкуренције пред Комисијом видимо да исти регулаторни орган показује већи учинак у случају картела и злоупотребе доминантног положаја, док се слабо бави разоткривањем штетних концетрација. Прецизирано, од укупног броја случајева пред Комисијом где је утврђена повреда конкуренције случајеви рестриктивних споразума учествују са 57,8%, злоупотреба доминантног положаја 34,2%, док штетне концетрације свега 7,9%. Комисија се, наиме, бави само пријављеним концетрацијама, које по природи ствари одобрава, док непријављене концетрације пролазе незапажено. Повреда конкуренције путем концетрација је утврђена само у три случајева у целом посматраном периоду 2006-2014. године. То говори о слабом надгледању промене тржишне структуре и догађања на тржишту, односно о немогућности да се детектују спорне концетрације. Закључак је да је Комисија наслабија по пољу детекције концетрације, којом може дођи до нарушавања конкуренције, услед злоупотребе тако настале тржишне моћи. Овде скрећем пажњу на чињеницу да стручна јавност у Србији не уочава овај проблем, већ се жалбе на рад Комисије фокусирају на подручје картела и злоупотребу доминатног положаја.




ПРЕПОРУКА УНАПРЕЂЕЊА ПОЛИТИКЕ КОНКУРЕНЦИЈЕ

          Политика конкуренције Србије, имајући у виду све њене неодстатке - неефективност, неефикасност и нерелеватност, захтева реконципирање и ефективнији приступ у заштити конкуренције. Незнатан прогрес политике конкуренције учињен у претходном периоду и скромни резултати ове политике у погледу заштите конкуренције у Србију намеђу потребу за јачањем и унапређењем институционалног оквира и употпуњавањем регулативе у области заштите конкуренције. 
          Унапређење политике конкуренције Србије, прецизније речно, захтева следеће:
· реконципирање политике и права конкуренције сагласно учињеном напредку  и новинама у економској мисли из области конкуренције;
· промену фокуса и приступа политике конкуренције у циљу повећања њене ефикасности и ефективности;
· реконципирање и сихронизација политике конкуренције са политикама транзиције: приватизацијом, либерализацијом и политиком државне помоћи;
· наставак прилагођавања и усклађивања политике и права конкуренције Србије са европским политикама и правом у области конкуренције;
· унапређење и јачање институционалног оквира заштите конкуренције; 
· развијање и афирмација културе ненарушавања и заштите конкуренције.

          Политика конкуренције Србији није у довољној мери подржана савременим сазнањима и научним напретком учињеним у области конкуренције. У нашем случају, политика конкуренције је углавном окренута остварењу што већег интензитета конкуренције на тржишту, док су остали циљеви занемарени. Проблематика једноструких циљева јесте што они иза себе повлаче и захтевају одређене механизаме за њихов остварење, који у перспективи могу да генеришу негативне резултате. Основни смисао политике конкуренције и интензивирања конкуренције у савременој мисли јесте повећање економске ефикасности, и то кроз достизање одређеног степена интензитета конкуренеције, ни сувише великог нити сувише ниског, који је стимулативан а не ограничавајући за развоја иновација. Прецизније, развој иновација захтева релативно средњи интензитет конкуренције, док монополизовано тржиште - низак интензитет конкуренције, с једне, и изразито висок интензитет конкуренције, с друге стране, за резултат имају смањење иновирања (OECD, 2014, стр. 13.). У нашем случају, коришћење застарелих механизама за заштиту конкуренције окренутих једном циљу у перспективи може водити смањењу економске ефикасности. Ово намеће потребу прилагођавања домаће политике и права конкуренције достигнућима у економској мисли и то првенствено у погледу односа заштите конкуренције и развоја иновација. Политика конкуренције Европске уније по овом питању, такође, исказује одређено кашење, а прави узор се може наће у политици и праву конкуренције САД-а. 
          Нoвија истраживања о утицају интензитета конкуренције на развој иновација су посебно значајна, а говоре да интензивирање конкуренције има позитиван утицај на развој иновација у технолошки развијеним секторима, док је корелација између конкуренције и иновација негативна у технолошки заосталим секторима (Aghion, Bloom, Blundell, Griffith, Howitt, мay 2005, стр. 702, 717-719.). Претходно указује на могућност креирања политике конкуренције која може да утиче на развој иновација у циљаним секторима, и тако допринесе повећању економске ефикасности и раста на најбољи могући начин, а употпуности уважавајући специфичности домаће привреде.
          Политика конкуренције Србије, имајући у виду њену неефективност, захтева промену фокуса и практичији приступ у заштити конкуренције на тржишту. Повећање ефективности политике конкуренције захтева равноправно унапређење борбе против свих видова нарушавања конкуренције, и то следећих облика: рестриктивни споразуми, злоупотреба доминатног положаја и штетне концетрације. Овде наглашавам чињеницу да је у претходном периоду већа пажња поклањана рестриктивним споразумима и злоупотреби доминатног положаја, док су концетрације посматрана као проблем мањег значаја. Повећање ефективности ове политике захтева, пре свега, редефинисање и проширење одређења случајева забрањених споразума, злоупотребе доминатног положаја и концетрација у закону и подзаконским актима, као и наново одређење релевантног тржишта. Затим, темељну примену института "leniency" у случају картела, и јачање мониторинга променe структуре тржишта и понашања којим се нарушава конкуренција у циљу разоткривања штетних концентрација и злоупотребе доминатног положаја. Такође, наопходно је побољшање истражних механизама, повећање инспекцијских надлежности Комисије за заштиту конкуренције и унапређење механизама утврђивања доказа, извођења закључака и доношења одлука Комисије. 
          Политике конкуренције мора бити ефикасна и релевантна. Релевантност и ефикасност политике је могуће унапредити кроз прецизирање критеријума повреде конкуренције. Велики број отворених случајева на пољу концентрације указује на пропусте политике конкуренције и њену нерелевантност. Смањење броја отворених случајева нерелевантних концентрација је од значаја како би се смањило оптерећење Комисије и отворио простор за бављење дугим типовима повреде конкуренције. То захтева подизање лимита прихода који представља услов за одобрење концентрације. Увећање лимита прихода за учеснике концетрације са милион евра на 20 милиона евра за домаће тржиште и са 50 милиона евра на 100 милиона евра за светско тржиште сагласно Закону из 2009. године се показало као недовољно, а стручна јавност предлаже повећање лимита прихода за 100% (Ристић, Мијушковић, 2013, стр. 22.).
          Промена приступа политике конкуренције подразумева стављање нагласка на економској анализи и економским подацима приликом утврђивању повреде конкуренције наспрам досадашње доминанте формално-правне анализе. Предност економске анализе јесте повећање објективности и правичности одлука Комисије у спорним случајевима, а то у крајњем резултира повећањем ефективности политике конкуренције. Одсуство економске анализе води произвољности при утврђивању спорности случаја повреде конкуренције, а то је потребно отклонити. 
          Адекватно место у борби против нарушавања конкуренције мора да добије политика кажњавања, које је била у другом плану у претходном периоду. Строге казне су посебно важне у случају спречавања картела, где је неопходно повећање новчаних казни за привредна друштва и увођење казне за одговорна лица у привредним друштвима у виду новчане и/или затворске казне. Политика кажњавања је посебно неадекватна у случају штетних концетрација. Казна за непријављивање спорне концетрације је истоветна казни за нарушавање конкуренције путем спорне концетрације, а заправо је и нижа, чиме се дестимулише пријава концетрације, и на тај начин подстиче обављање штетне концетрације. Пријава концетрације је обесмишљена лошом казненом политиком, пошто концетрације пријављују само они чије су конетрације дозвољене, док они чије су концетрације штетне по конкурецију немају адекватну стимулацију у виду строге санкције да исту пријаве. Наведено намеће потребу за пооштравањем казнене политике у области концетрација. 
          Политика конкуренције Србије захтева реконципирање и позиционирање у односу на досегнути прогрес транзиције домаће привреде и релевантне транзиционе политика: приватизацију, либерализацију, политику државне помоћи итд. Предстојећа приватизација великих јавних предузећа намеће одређене захтеве у погледу политике конкуренције. Комисија за заштиту конкуренције, наиме, мора да узме активну улогу у предстојећем процесу приватизације како не би дошло до повећања концетрације тржишта и јачања монополских структура. С друге стране, приватизацију је потребно тако конципирати да допринесе максималном интензивирању конкуренције. Значајaн изазов политици конкуренције у односу на политику либерализација представљају захтеви који долазе са предстојећим придружењем Србије СТО и спајањем тржишта Србије и Европске уније. Политика конкуренција овде мора да повећа ефективност, и у потпуности заштити конкуренцију, како би дошло до раста домаће конкурентности. Снажан притисак политичког фактора подржан социјалним фактором на слабљење имплеметације свих транзиционих политика овде ће бити кључан изазов. У погледу односа политике конкуренције и политике државне помоћи потребно је њихово уједињење у виду креирања јединственог законског оквира и једне надлеже институције за оба поља заштите конкуренције. У Србији је област контроле државне помоћи истргнута из области заштите конкуренције и уоквирена у посебну целину. Постојање Комисије за заштиту конкуренцију и Агенције за контролу државну помоћ говори о растакању укупних снага и капацитета у области заштите конкуренције. Комисија за заштиту конкуренције, стога, треба да апсорбује Агенцију за државну помоћ и њене капацитет у циљу стварања једне снажне институције која би била способна да заштити конкуренцију на свим релевантним пољима. Овоме би морало претходити законско уједињење области картелских споразума, злоупотребе доминатног положаја и контроле концетрација са облашћу контроле државне помоћи. 
          Политика и право конкуренције Србије су значајним делом прилагођени и усклађени са политиком и правом Европске уније. Међутим, одређени пропусти у домаћем праву постоји у погледу следећег: одређења релавантног тржишта, услова за пријаву концетрација; обезбеђења независности Комисије; начина финансирања Комисије; критеријума за примену правила "de minimus"; неупотпуњености листе облика забрањених хоризонталих споразума; недоречености испитног поступка у случају концетрација; лоше одређених критеријума за одређивање казни; брзе застарелости аката и радњи повреде конкуренције, немогућности колективне накнаде штете, итд (Конференција Уједињених нација за трговину и развој, 2011, стр. 103). Ovo намеће потребу за наставком усклађивања домаће политике и права конкуренције са правилима и захтевима Уније у свим наведеним спорним тачкам. Посебну пажњу је потребно поклонити усклађивању домаће регултиве из области државне помоћи са правом Европске уније, пошто Србије на овом пољу исказује најслабије резултате.
          Базу инстититуционалног оквира заштити конкуренције Србије чини Комисија за заштиту конкуренције и Управни суд, тако да је примена закон у области конкуренције директно условљена радом ове две институције. Јачање ефективности институтционалног оквира, наиме, захтева следеће: прво, јачање независности и капацитета Комисије за заштиту конкуренције у спровођењу права конкуренције; и друго, јачање ефикасности и компетенција Управног суда у области конкуренције.
          Јачање независности Комисије за заштиту конкуренције подразумева првенствено обезбеђење њене финансијске независности. Будуће финансирање Комисије је потребно посматрати у контексту смањења прихода по основу пријаве концетрација, који сада чини значајан приход. Наведено захтева обезбеђење довољног износа буџетских средстава за нормалан рад Комсије, при чему је потребно остварити механизме који ће спречити утицај Владе на доношење одлука Комисије. 
          Јачање капацитет Комисије за заштиту конкуренције је условљено јачањем кадровске и експертске базе, и то кроз додатно запошљавање и/или кроз усавршавање и обуку постојећег кадра. Кључни кадровски проблем јесте превелики број правника и мали број економиста, који су неопходни ради спровођења економских анализа (Ристић, Мијушковић, 2013, стр. 188). Комисију, сагласно обиму посла и потребама, мучи проблем мањка запослених. Наиме, према систематизацији радних места укупно је одређено 54 позиције, док је укупан број запослених у овом органу - стручној служби - 31 лице (Комисија за заштиту конкуренције, 2015, стр. 8.). Последица мањка запослених јесте смањен квалитет рада Комисије. Значајан утицај на квалитет рада Комисије у контексту мањка запослених има оптерећеност предметима, која долази као последица великог броја предмета по запосленом, и то посебно у случају концетрација. Односно, смањењем број пријава концетрације може се очекивати смањење оптерећења запослених. Разлог мањка запослених је финансијске природе. Превазилажење проблема мањка запослених и кадровске структуре захтева повећање броја запослених и балансирани приступ у погледу радног ангажовања правника и економиста. 
          Управни суд, сагласно Закону о заштити конкуренције, решава спорове поводом тужби предузећа на решења Комисије. Прецизније, Управни суд врши непосредну конторолу коначних одлука Комисије. Он има могућност да потврди решење Комисије, да поништи решење Комисије или да наложи Комисији да понови испитни поступак. Имајући у виду улогу Управног суда у поступку утврђивања повреде конкуренције и исказану неефикасност у раду, намеће се потреба за унапређењем његовог рада. Овде је унапређење компетенција судија Управног суда у области конкуренције од посебног значаја, с обзиром да су недостатак знања и искуства у овој области кључни проблеми у раду суда. Приоритет је, такође, међусобно усклађивање рокова поводом утврђивање и поступања у случајевима повреде конкуренције пред Комисијом и Судом.
          Систем заштите конкуренције, осима што се ослања на Комисију за заштиту конкуренције и Управни суд, укључује и већи број других државних и независних институција и организација: Министарство трговине, Агенцију за контролу државне помоћи, регулаторана тела за контролу јавних набавки, секторске регулаторе (Народна банка Србије, Радиодифузна агенција, Комисија за хартије од вредности, Агенција за енергетику, Агенција за телекомуникацију), организације за заштиту потрошача (Ристић, Мијушковић, 2013, стр. 8-9.). Постојање већег броја учесника од значаја за регулацију и заштиту конкуренције намеће потребу за унапређењем њихове међусобне комуникације и сарадње и сихронизацијом њихових активности (Ристић, Мијушковић, 2013, стр. 195.). Боља сарадња и комуникација Комисије за заштиту конкуренције са секторским регулаторима је од важности, с обзиром да су сектроски регулатори ексклузивно одговорни за праћење и контролу конкуренције у њиховим областима.
          Развијање и афирмација културе ненарушавања и заштите конкуренције у Србији је од приоритетног значаја, с обзиром да развијена култура конкуренције умногоме доприноси снази политике конкуренције и заштити конкуренције. Развој културе конкуренције подразумева комуникацију са широм јавношћу, а пре свега са пословним светом и потрошачима, о бенефитима конкуренције за привредни развоја и јачање потрошачког стандарада. Пословни свет мора бити упознат са обавезама које произилазе из закона о конкуренцији и казнама. То захтева информисање у погледу примене закона и упознавањем са базичним концептима закона и типовима повреде конкуренције, овлашћењима Комисије и начину обраћања Комисији, како би се спорне радње превенирале и нарушавање конкуренције минимизирало. Могући механизми информисања јесу смернице и водичи. Превенцију нарушавања конкуренције је потребно унапредити маркирањем у јавности значајнијих прекршиоца конкуренције, штетама које су изазвали на тржишту и казнама које су изречене у датим случајевима.


ЗАКЉУЧАК

          Политика конкуренције представља кључну политику за интензивирање конкурнције. Међутим, овде треба имати у виду чињеницу да просто постојање политике конкуренције не гарантује повећање конкуренције. Неопходна је ефективна политика конкуренције да би дошло до жељеног интензивирања конкуренције, и сагласно томе повећања економске ефикасности и економског благостања. 
          Политика конкуренције да би била ефективна претходно мора бити успостављен одговарајући институционални и нормативни оквир. Достизње ефективне политике конкуренције је изразито тешко и захтева време. Постојање закона и институција које спроводе законе није довољан услов да би политика конкуренције била ефективна. Предуслов ефективне политике конкуренције су добри закони из области конкренције, с једне, и снажне институције спрособене да  спроводе законе, с друге стране.  
          Ефективност политике конкуренције је умногоме условљена карактером привредног система. У зрелом тржишном систему достизање ефективне политике конкренције захтева остварење претходно наведених услова: институционалног и нормативног. У транзицином систему политика конкуренције захтева подршку других транзиционих политика: приватизације, либерализације, политике државне помоћи, итд у циљу достизања тржишног система. Кључни предуслов успешне политике конкуренције у земљама у транзицији јесте заокружен тржишни привредни систем, а то указује да политика конкуренције долази иза других транзиционих политика. 
           Политика конкуренције у Србији добија на значају у периоду после 2000. године са интензивирањем процеса транзиције привреде и европскe интеграцијe земље. Темље савремној политици конкуренције у Србији ударен је Законом о заштити конкуренције из 2005. године и формирањем Комисије за заштиту конкуренције 2006. године. Политика конкуренције у Србији бележи скроман прогрес и исказује неефективности у периоду 2006-2014. године, а то потврђује анализa резултата политике  конкуренције.
          Ефективност политике конкуренције Србије је на ниском нивоу услед слабе примене права конкуренције, која је последица слабости Комисије за заштиту конкуренције, одсуства владавине права и некомпетентности суда. Недостаци, такође, постоје у самом закону о заштити конкуренције и пратећим подзаконским актима. Неефективности политике конкуренције Србије доприноси, још, незаокружен тржишни привредни систем и лоше конципиран и несихронизован процес транзиције привреде.
          Унапређење политике конкуренције Србије захтева превладавање свих претходно наведених и у раду идентификованих проблема и недостатака у циљ интензивирања и заштите конкуренције на домаћем тржишту. Прецизније, унапређење политике конкуренције Србије подразумава: слеђење научних новина и прогреса у области конкуренције, промену фокуса и приступа политике конкуренције, повећање ефективности политике конкуренције, унапређење законског и институционалног оквира, наставак усклађивања са правом и политикама Европске уније, и веома значајно, промовисање политике конкуренције и развој културе заштите конкуренције.

SERBIAN COMPETITION POLICY

Summary

          Competition policy is a set of policies aimed at intensifying competition in the market and competition law in the function of protection of competition. The main objective of competition policy is to intensify competition in the way that there is no reduction in innovation and economic efficiency. Competition policy, in fact, is one of the main instruments to straighten competitiveness. Empirically, there was confirmed a significant positive correlation between an effective policy of competition and productivity of the economy. However, the realization of an effective competition policy is extremely difficult and requires a lot of specific knowledge and experience. More specifically, for the competition policy to be effective it is necessary to have appropriate legal and institutional framework, as well as rounded market economic system. Competition law must be based on the best world practices and adapted to the local environment. Institutions for the protection of competition must be independent and capable for consistent application of the law.
          Serbian competition policy records minor progress and modest results in the period of 90s of the last century. The adoption of the Antimonopoly Law of 1996 and the establishment of Antimonopoly Commission in 1997 point to positive developments in this area. However, poor legal solutions, truancy law enforcement and bisected economic system talk, almost, about the lack of competition policy and inability to protect and intensify competition. Competition policy in Serbia gains importance in the period after 2000, when it comes to its development and modernization. The adaption of modern competition law in 2005, harmonized with the Law of the European Union, and the establishment of an independent body - the Competition Commission, qualified for the protection of competition, indicate that significant progress in domestic competition policy is made. 
          Analysis of the results of competition policy in Serbia shows that progress of competition policy is insufficient and that the competition policy is ineffective. This is confirmed by relevant international indicators: the indicator of competition policy with grade 2+ in 2014 of the Report on the transition of the European Bank for Reconstruction and Development; indicators: the intensity of local competition 4,2, the extent of market dominance 2,8, the effectiveness of antimonopoly policy 3,3 of the Global Competitiveness Report of the World Economic Forum; then, indicators: the efficiency of the Commission per cases, the frequency of the examination procedure and the effectiveness of competition policy derived from date of the reports of the Competition Commission also indicate ineffectiveness, inefficiency and irrelevance of the competition policy in Serbia. The above indicates the need to improve domestic competition policy in terms of increasing effectiveness and efficiency, and improving the relevance of this policy, or the need to continue the modernization of competition policy, as well as legislative and institutional improvements in the field of protection of competition.

